tartuNLP/wikipedia-smugri-20251201 huggingface dataset:
Heiko Westermann

Heiko Westermann (s. 14. elokuuta 1983 Alzenau, Baijerin osavaltio, Länsi-Saksa) on saksalainen jalkapalloilija, joka pelasi muun muassa kotimaassaan Schalke 04:ssä ja Hamburger SV:ssä sekä espanjalaisessa Real Betisissä, alankomaalaisessa Ajaxissa ja itävaltalaisessa Austria Wienissä.
Aikuisten sarjoissa Westermann pelasi ensi kerran 2. Bundesliigan SpVgg Greuther Fürthissä vuonna 2002. Vuonna 2005 hän siirtyi Bundesliigan Arminia Bielefeldiin. Kaudeksi 2007–2008 hän siirtyi Schalkeen, missä hän pelasi kolme kautta. 
Hampurissa Westermann pelasi kaudesta 2010–2011 alkaen. Westermann oli myös joukkueen kapteeni elokuusta 2010 huhtikuuhun 2013, jolloin Rafael van der Vaart nimitettiin uudeksi kapteeniksi.
Langenfeld

Langenfeld on kaupunki Nordrhein-Westfalenin osavaltiossa, läntisessä Saksassa. Se kuuluu Düsseldorfin hallintopiiriin ja Mettmannin piirikuntaan. Kaupunki sijaitsee etelään Düsseldorfista, länteen Solingenista ja Leichlingenistä, pohjoiseen Leverkusenista ja itään Monheim am Rheinista. 
Langenfeld on muodostettu Richrathin ja Reusrathin taajamista. Se sai kaupunginoikeudet vuonna 1948. Varhaisin maininta Richrathista sijoittuu vuodelle 1090 ja Reusrathista vuodelle 1281. Vuoden 1150 tienoilla rakennettu St. Martinin kirkon torni on Langenfeldin vanhin rakennus ja se sijaitsee Richrathissa. 
Kaupungin asukasluku oli noin 57 000 vuonna 2011. Kaupungin pinta-ala on 41,10 neliökilometriä. Kaupunki on jaettu kuuteen eri kaupunginosaan. Kaupunginosista väkirikkain on Immigrath noin 16 300 asukkaallaan. Vähiten asukkaita asuu Wiescheidin kaupunginosassa, noin 3 200.
Kirjokäpykilli

Kirjokäpykilli ("Pachypanchax sakaramyi") on pieni, erittäin uhanalainen hammaskarppikala, sukua akvaariokalana kasvatetulle käpykillille.
Koko ja ulkonäkö.
Kirjokäpykilli kasvaa noin 9 cm pitkäksi.
Lajin nimi tulee siitä, että koiras osaa pörhistää suomunsa käpymäisiksi.
Alkuperä.
Kirjokäpykilli on endeeminen Madagaskarin laji, jota tavataan vain saaren pohjoisosista Texierjärvestä sekä Sakaramy-, Irodo- ja Antsakoabejoista. Lajin kanta on myös taantumassa, joten se luokitellaan erittäin uhanalaiseksi.
Boves

Boves on Cuneon maakuntaan kuuluva kunta Italiassa Piemonten alueella. Kunnan väkiluku on vajaat 10 000.
Kunta koostuu pääosin pienistä kylistä ja taajamista kuten Castellar, Cerati, Fontanelle, Madonna dei Boschi, San Mauro, Rivoira, San Giacomo, Sant'Anna ja Mellana.
Historiaa.
Toisen maailmansodan lopulla natsi-Saksan miehittäessä Pohjois-Italiaa Boves oli yksi italialaisen partisaanitoiminnan aktiivisista pesäkkeistä. SS-majuri Joachim Peiperin komentama Waffen-SS-yksikkö tappoi 45 Bovesin asukasta ja tuhosi 350 taloa 17. syyskuuta 1944 kostotoimena alueen partisaani-iskuista. Bovesin seurakunnan pappi isä Giuseppe Bernardi valeltiin paloöljyllä ja poltettiin elävältä.
Jüterbog

Jüterbog on kaupunki Brandenburgin osavaltiossa, itäisessä Saksassa. Se kuuluu Teltow-Flämingin piirikuntaan. Kaupungin asukasluku vuoden 2016 lopussa oli 12 308. Sen pinta-ala on 175,68 neliökilometriä.
Jüterbogille myönnettiin kaupunginoikeudet vuonna 1174 toisena kaupunkina nykyisen Brandenburgin alueella. Myöhäiskeskiajalla kaupunki kuului Magdeburgin arkkihiippakuntaan. Vuonna 1648 sen hallinto siirtyi Saksille, ja vuonna 1815 Preussille. 
Jüterbogia ympäröi keskiaikainen kaupunginmuuri. Kaupunki kuuluu Brandenburgin "Städte mit historischen Stadtkernen" -yhteisöön.
Cabal Online

Cabal Online () on ESTsoftin kehittämä ilmainen internetissä pelattava MMORPG-peli. Peli julkaistiin Etelä-Koreassa lokakuussa 2005 ja myöhemmin suljettuna beetaversiona Euroopassa heinäkuussa 2006. Ilmainen versio julkaistiin joulukuussa 2006, beetavaiheen loputtua.
Hahmot.
Pelaajalla on valittavana kuusi hahmoluokkaa, joilla kullakin on omat erikoiskykynsä ja heikkoutensa.
Pelaaminen.
Hahmolla voi hyökätä numeronäppäimillä, joihin on valittu hyökkäykset hyökkäys-listasta (K). Kaikki maagiset- ja fyysiset iskut vievät MP:tä. MP palautuu itsestään aivan kuten HP:kin, mutta on mahdollista käyttää HP- ja MP-rohtoja, jotka palauttavat suuren osan HP:ta tai MP:ta riippuen niiden voimakkuudesta. Hyökkäyksen alussa pitää valita hyökkäyksen kohde ja sitten valita hyökkäys.
"Uusin lisäosa (Mercenaries) julkaistiin 13. joulukuuta 2010."
Warp Gate.
Warp Gate on portti, josta pääsee huoneeseen jossa on portaaliovia. Niitä pitkin pääsee muihin maailmoihin, kuten Desert Screamiin, Bloody Iceen tai Green Despairiin. Päästäkseen Warp Gateen on oltava vähintään tasolla 3. Tasolla 50 pääsee Port Luxiin Green Despairista. Tasolla 65 pääsee port Luxista Fort Ruinaan. Tasolla 80 pääsee Bloody Icen kautta Undead Groundiin. Tasolla 95 pääsee Desert Screamin kautta Forgotten Ruiniin. Tasolla 110 pääsee Port Luxin kautta Lakesideen. Tasolla 125 pääsee Green Despairin kautta Mutant Forestiin. Tasolla 140 pääsee Fort. Ruinan kautta Pontus Ferrumiin. Tasolla 160 pääsee Porta Infernoon Port Luxin kautta.
Benito Floro

Benito Floro Sanz (s. 12. kesäkuuta 1952 Gijón, Asturia, Espanja) on espanjalainen jalkapallovalmentaja. Heinäkuusta 2013 lähtien hän on toiminut Kanadan jalkapallomaajoukkueen päävalmentajana.
Ura.
Floro aloitti valmennusuransa lähinnä aluesarjoja pelanneissa valencialaisseuroissa, joita hän oli edustanut myös pelaajana. Kaudeksi 1989–1990 hänet nimitettiin tuolloin kolmanneksi korkeimalla kansallisella sarjatasolla Segunda División B:ssä pelanneen Albaceten valmentajaksi, ja hän nosti seuran vain kahden kauden aikana kaksi pykälää ylemmäs pääsarja Primera Divisióniin. Ensimmäinen pääsarjakausi 1991–1992 toi sijoituksen seitsemän. Hyvä menestys herätti suurseura Real Madridin kiinnostuksen, ja kesällä 1992 Floro palkattiin seuran päävalmentajaksi.
Kaudella 1992–1993 Real Madrid taisteli Floron johdolla pääsarjamestaruudesta, mutta viimeisen kierroksen 2–0-tappio Tenerifeä vastaan varmisti mestaruuden Barcelonalle yhden pisteen erolla. Uefa-cupissa Real Madrid putosi puolivälierissä PSG:lle yhteismaalein 4–5, mutta Espanjan cupissa seura ylsi loppuotteluun ja kaatoi Real Zaragozan 2–0. Seuraavalla kaudella Real Madrid voitti joulukuussa 1993 vielä Espanjan supercupissa Barcelonan yhteismaalein 4–2, mutta sarjassa ja Cup-voittajien cupissa meni heikommin, ja viimein maaliskuussa 1994 Floro sai lähteä tappiollisen Lleida-ottelun jälkeen.
Real Madridista Floro palasi Albaceteen, mutta kauden 1991–1992 kaltaista menestystä seura ei enää saavuttanut. Vuosituhannen vaihteen molemmin puolin hän vieraili Espanjan ulkopuolella japanilaisen Vissel Koben ja meksikolaisen Monterreyn valmentajana. Espanjan pääsarjassa Floro on valmentanut myös Sporting Gijónia, Villarrealia ja toistaiseksi viimeisen kerran Mallorcaa syyskaudella 2004. Kaudella 2005–2006 hän toimi Real Madridin jalkapallotoimenjohtajana.
Joulukuussa 2008 Floro allekirjoitti kaksi- ja puolivuotisen sopimuksen ecuadorilaisseura Barcelona Sporting Clubin kanssa. Pesti päättyi kuitenkin potkuihin kesäkuussa 2009 kehnojen tulosten vuoksi.
Tammikuussa 2012 Floro allekirjoitti kesäkuuhun 2013 asti kestävän sopimuksen marokkolaisen Wydad Casablancan kanssa. Wydad-pestinsä jälkeen Florosta tuli Kanadan maajoukkueen päävalmentaja. Floron johdolla Kanadan menestys jäi heikoksi maan isännöimässä CONCACAF Gold Cup 2015:ssa, kun turnaus päättyi jo alkulohkoon.
Merja Raski

Merja Riitta Marianne Raski (s. 20. maaliskuuta 1965 Köyliö) on suomalainen laulaja, säveltäjä ja sanoittaja, jonka laulajan ura alkoi Seinäjoen tangomarkkinoiden voitosta vuonna 1993. Ensimmäinen omaa nimeä kantava debyyttialbumi vuonna 1994 myi kultaa. Sen suurin hitti oli kappale "Aamuyö" ja se pysyi pitkään Tätä Suomi tanssii -listalla. Raski on toiminut Waldon taustalaulajana. Hän lauloi suurimman osan Waldon ensimmäisen albumin "It's About Time" lauluosuuksista, ja singleillä "It's About Time" ja "Feel So Good".
Raski oli jäsenenä Rama eurodance-yhtyeessä, jolta on julkaistu mm. hitti "Light My Fire" vuonna 1996. Yhtye julkaisi pitkän tauon jälkeen vuonna 2025 albumin "The Story" jolla kuullaan 90-luvulla sävellettyjä osin aikaisemmin julkaisemattomia kappaleita.
Höyhenet pöllyää! 90-luvun parhaat

Höyhenet pöllyää! 90-luvun parhaat on Lapinlahden Linnut -yhtyeen viides kokoelmalevy. Se julkaistiin vuonna 2000.
Kokoelmalta löytyy vuonna 2000 julkaistu single ”Sä oot kaikkea kumista ja muovista” sekä parhaita kappaleita albumeilta "Köyhän taivas" (1994), "Tyttö huutaa Hii!" (1995), "Kansandances" (1997) sekä "Iso muna" (1999).
Ykkös-CD:ltä löytyy myös musiikkivideo kappaleesta ”Sä oot kaikkea kumista ja muovista”, jonka voi katsoa tietokoneelta.
Suklaapatukka

Suklaapatukka on lyhyt, tankomainen makeinen, joka on joko kokonaan valmistettu tai vain kuorrutettu suklaalla. Suklaakuorrutteisessa patukoissa käytetään täytteenä esimerkiksi nougat'ta, toffeeta, pähkinää tai erilaisia keksejä. Nykyään suurimpia suklaapatukoita valmistavia yrityksiä ovat Mars, jonka tuotteita ovat muun muassa Mars, Snickers ja Twix, sekä Ferrero ja Nestlé. Yksi ensimmäisistä suklaapatukoista oli brittiläisen J. S. Fry &amp; Sons -suklaatehtaan vuonna 1866 lanseeraama Fry's Chocolate Cream, jota valmistetaan edelleen.
Boulognenhevonen

Boulognenhevonen eli boulonnais on ranskalainen kylmäverinen hevosrotu.
Ulkonäkö ja ominaisuudet.
Vetohevosten täysiveriseksi kutsuttu boulognenhevonen on rakenteeltaan raskas, mutta tyylikäs rotu, sillä siihen risteytettiin aikanaan paljon arabianhevosta. Tämä näkyy erityisen hyvin suhteellisen hienopiirteisessä päässä, jossa on suuret silmät, eloisat korvat, leveä otsa ja ohut liittymä paksuun, mutta kaarevaan kaulaan. Harja on paksu ja karva ohut ja pehmeä.
Muihin kylmäverisiin verrattuna erinomainen etuosa on tyypillinen rodulle. Lavat ovat lihaksikkaat ja niiden kulma on erinomainen. Runko on tiivis ja syvä, selkä lyhyt ja leveä. Lihaksikkaaseen takaosaan kiinnittyy paksu, hyvin kannettu häntä. Jalat ovat vahvat ja lihaksikkaat, nivelet kookkaat ja vuohiskarvat niukahkot.
Kooltaan boulognenhevosessa on kaksi eri tyyppiä, "dunkirk" ja "mareyer": dunkirk on suurempi, noin 160–170 cm korkea ja mareyer pienempi, noin 150–160 cm. Näistä mareyer on harvinaisempi.
Valtaosa boulognenhevosista on kimoja, rautiaita esiintyy jonkin verran. Rodussa on myös mustaa väriä, mutta se on harvinainen ja katoamassa. Mustaa väriä palautettiin rotuun mustan siitosori Esopen ja nyttemmin jo sen jälkeläistenkin kautta.
Historia.
Rodun kehitys alkoi jo ensimmäisellä vuosisadalla, jolloin Boulognen alueella alettiin risteyttää roomalaisten mukanaan tuomia itämaisia hevosia seudun alkuperäiseen raskaaseen hevoskantaan. Myöhemmin aloitettiin myös raskaiden hevosten risteyttäminen rodun koon kasvattamiseksi. Tyypin säilyttämiseksi rotuun risteytettiin andalusianhevosta. Myös arabianhevosella oli suuri vaikutus erityisesti 1600-luvulla kehitettyyn pienempään mareyer-tyyppiin. Kookkaammassa dunkirkissä arabianhevosen piirteet eivät ole yhtä voimakkaita.
Käyttö ja levinneisyys.
Alun perin vetohevoseksi jalostettu rotu on nyttemmin saavuttanut suosiota valjakkohevosena. Kylmäveristen käyttö ratsuina on myös herättänyt kiinnostuksen boulognenhevoseen lähinnä rodun elegantin ulkomuodon ja arabivivahteisten liikkeiden ansiosta. Nykyään rotua kasvatetaan merkittävästi myös lihantuotantoa varten.
Michael Dorn

Michael Dorn (s. 9. joulukuuta 1952 Luling, Texas) on yhdysvaltalainen näyttelijä ja ääninäyttelijä. Hänet tunnetaan "Star Trek" -universumin upseeri Worfin roolista, jossa hän esiintyi ensimmäisen kerran sarjassa "Star Trek – uusi sukupolvi".
Biografia.
Dorn varttui Pasadenassa, Kaliforniassa, jossa hän opiskeli radio- ja televisiotuotantoa. Tämän jälkeen Dorn pyrki musiikin alalle ja esiintyi useissa rock-yhtyeissä, jonka seurauksena hän matkusti San Franciscoon ja takaisin Los Angelesiin.
Näyttelijän ura.
Näyttelijänä Dorn aloitti uransa vuonna 1976 elokuvassa "Rocky", jossa hän esitti Apollo Creed henkivartijaa. Kaksi vuotta myöhemmin hän teki ensimmäisen vierasesiintymisensä televisiosarjassa "W.E.B.". Sarjan tuottajat olivat vakuuttuneita hänen työstään ja esittelivät Dornin agentille, joka vei hänet näyttelemistä opettavalle Charles Conradille, jonka opissa hän opiskeli näyttelemistä puoli vuotta. Saman tien vuonna 1979 Dorn sai ensimmäisen vakioroolinsa televisiosarjasta "CHiPs", jossa hän esitti Jebediah Turneria.
Tunnetuksi Dorn tuli kuitenkin vuodesta 1987 lähtien, kun hän sai komentaja Worfin roolin televisiosarjasta "Star Trek – uusi sukupolvi". Dorn esiintyi myös sarjaan liittyvissä elokuvissa kuten "Star Trek – ensimmäinen yhteys".
Ääninäyttelijänä.
Näyttelemisen lisäksi Dorn on tehnyt 1990-luvulta lähtien useita äänirooleja, joista tunnetuin on animaatiosarjassa "I Am Weasel", jossa Dorn esitti päähahmoa Näätää. Äänirooleja hän on tehnyt muun muassa seuraaviin animaatioihin: "Animaaniset", "Aladdin", "Gargoyles", "Teräsmies", "Johnny Bravo" ja "Hämähäkkimies". Dorn on ääninäytellyt myös lukuisissa videopeleissä, kuten ', "Fallout 2" ja '.
M/S Color Magic

M/S Color Magic on Color Line -varustamon omistama maailman suurin matkustaja-autolautta. Se liikennöi reitillä Oslo–Kiel sisaraluksensa "M/S Color Fantasyn" parina. Alus on rakennettu Aker Finnyardsin Rauman telakalla vuonna 2007. Laivan runko rakennettiin Akerin Turun telakalla, jonka jälkeen aluksen runko hinattiin Raumalle varusteltavaksi. Aluksen rungon siirto Turusta Raumalle on Suomen kaikkien aikojen suurin yksittäinen merikuljetus.
Historia.
Aker Finnyardsilta valmistunut sisaralus "Color Fantasy" tuli Oslon ja Kielin väliseen liikenteeseen jo vuonna 2004 . "Color Fantasya" tilattaessa oli norjalaisyhtiöllä optio myös toiseen samanlaiseen alukseen, mikäli "Color Fantasy" osoittautuu menestykseksi. Optio vahvistettiinkin jo noin puolen vuoden päästä liikenteen alkamisesta, 27. toukokuuta 2005. Sopimuksessa oli optio myös kolmannesta risteilylautasta , mutta varustamo peruutti sen myöhemmin.
"Color Magicin" runko rakennettiin Turun telakalla, mutta runko hinattiin Rauman telakalle varusteltavaksi joulukuussa 2006. Turun telakan varustelulaiturin täytti tuolloin Freedom-luokan alukset.
Alus luovutettiin 6. syyskuuta 2007 tilaajalleen. Se saapui 10. syyskuuta Osloon, ja viisi päivää myöhemmin saksalainen näyttelijä Veronica Ferres kastoi sen "Color Magiciksi". Alus aloitti 17. syyskuuta liikennöinnin Oslon ja Kielin välisellä reitillä korvaten "M/S Kronprins Haraldin".
Tuula-Anneli Rantanen

Tuula-Anneli Rantanen (30. maaliskuuta 1940 Turku – 5. elokuuta 2001 Naantali) oli suomalainen laulaja. Hän ponnahti pinnalle vuoden 1956 Ponnahdus pinnalle -kilpailusta. Hänen ensimmäisestä levytyksestään ”Kaunis pesijätär” tuli menestys, jota myytiin yli 10 000 kappaletta. Myös vuoden 1959 kappaleet "Unhoita menneet" ja "Miksi kuljen" nousivat suosioon. Hän oli eri levy-yhtiössä kuin Toivo Kärki, mutta levytti kuitenkin yhden tämän sävellyksen, Pauli Salosen sanoittaman tangon "Jäähyväiset sumussa" (1965). Kaikkiaan Rantanen levytti noin 80 kappaletta. Hän meni 18-vuotiaana naimisiin kitaristi Heikki Huhtasen kanssa. Rantanen oli mukana elokuvassa "Iskelmäketju".
Eric W. Schwartz

Eric W. Schwartz on yhdysvaltalainen freelance-sarjakuvapiirtäjä ja animaattori, joka on luonut furry-verkkosarjakuvan Sabrina Online ja Amy the Squirrelin, Amigan epävirallisen maskotin. Hän on myös työskennellyt yhdessä Malcolm Earlen (Max Black Rabbitin) kanssa, joka loi hahmon Zig Zag.
Henkilöstä.
Eric W. Schwartz on tunnettu luomistaan kuvituksista ja animaatioistaan, esimerkkinä Aerotoon. Hänen animaationsa ovat malliesimerkki Amiga-tietokoneiden käyttömahdollisuuksista. Hän on myös yksi tunnetuimmista Amigan kannattajista. Hän kävi Columbus College of Art and Design -yliopistoa Columbuksessa Ohiossa. Hänen oppiaineensa oli kuvitus.
Ura.
Schwartz aloitti piirtämällä uusia ja kopioimalla vanhoja kuvia tunnetuista hahmoista, kuten Karvisesta sekä Disneyn Mikki Hiirestä ja Warner Brothersin Tiny Toonsista. Myöhemmin hän alkoi kehittämään omia hahmojaan. Hänen omista hahmoistaan Amy the Squirrel on tunnetuin Amiga-ihmisten keskuudessa. Monet kuitenkin sekoittivat Amyn muihin hänen naishahmoihinsa, kuten Clarisse Catiin Flip the Frogeista. Sitten hän keksi aivan toisenlaisen hahmon, Sabrinan. Vaikka Sabrina kasvattaa suosiotaan, niin edelleen tunnetuin ja suosituin on Amy. Nykyään hän on piirtänyt juuri Sabrina Onlinea.
Ferrières (Belgia)

Ferrières on Liègen maakunnassa Valloniassa sijaitseva Belgian kunta. Se kuuluu Belgian ranskankieliseen osaan. Ferrièresin asukasluku on 4 724 (2014). 
Ferrièresiin kuuluvat seuraavat kylät: My, Vieuxville, Werbomont ja Xhoris.
30 Very Best of Deep Purple

30 Very Best of Deep Purple on Deep Purplen 30-vuotisjuhlan kunniaksi vuonna 1998 julkaistu kokoelma-albumi. Albumista on olemassa kaksi eri versiota: yhden CD-levyn versio ja laajennettu kahden CD:n versio.
Albumi nousi Suomen virallisen listan sijalle 16, ja pysyi listalla yhteensä neljä viikkoa.
One-Two-Go Airlinesin lento 269

One-Two-Go Airlinesin lento 269 oli reittilento Bangkokin Don Muangin lentoasemalta Phuketin kansainväliselle lentoasemalle 16. syyskuuta 2007. Laskeutuessaan Phuketin kentälle huonossa säässä kone ajautui ulos kiitotieltä ja osui sitä reunustaviin puihin ja maavalliin, minkä jälkeen se syttyi tuleen hajoten kahteen osaan. Turmakone oli noussut ilmaan kello 14.30, ja onnettomuus tapahtui kello 15.40. One-Two-Go lentää Phuketiin Bangkokista kuudesti viikossa.
Onnettomuuslennolla oli 123 matkustajaa, joista huomattava osa ulkomaalaisia, ja seitsemän miehistön jäsentä . Onnettomuuspäivän iltaan mennessä kuolleita löydettiin 87, ja loukkaantuneita oli 43 .
Siviili-ilmailuvirkailija Chiasak Angkauwan sanoi, että lentokone oli pyytänyt laskeutumislupaa mutta että pilotti ei ilmeisesti nähnyt kiitotietä selvästi. Matkustajana ollut thaimaalainen kertoi, että kone laskeutui rajusti, hypähti ja liukui sivuun kiitotieltä. Liikenneministeri Thira Haochareon sulki Phuketin lentoaseman väliaikaisesti .
Donny Hathaway

Donny Edward Hathaway (1. lokakuuta 1945 Chicago, Illinois – 13. tammikuuta 1979 New York, New York) oli yhdysvaltalainen soul- ja R&amp;B-muusikko. Hänen lupaavan uransa keskeytti 33-vuotiaana tehty itsemurha.
Hathaway syntyi Chicagossa, Illinoisissa, mutta kasvoi St. Louisissa, Missourissa. Hän aloitti 3-vuotiaana laulamisen kirkkokuorossa. Hän oli lahjakas pianisti ja pääsi vuonna 1964 stipendillä Howardin yliopistoon. 
Hathaway toimi lauluntekijänä, sessiomuusikkona ja tuottajana ennen siirtymistään Atco Recordsille, jonka kautta hän julkaisi ensimmäisen LP:nsä vuonna 1970. Hän levytti sittemmin myös Atlantic Recordsille. Hänen levytystensä joukkoon lukeutuvat "Donny Hathaway" (1971) ja "Extension of a Man" (1973) sekä vuonna 1972 Roberta Flackin kanssa albumina julkaistut duetot. 
Yhdessä vaimonsa Eulaulahin kanssa Donny Hathawaylla oli kaksi tytärtä, Lalah ja Kenya. Lalah Hathaway (s. 1968) on itse noussut myöhemmin arvostetuksi muusikoksi. Myös Kenya on toiminut taustalaulajana. Hathaway oli afroamerikkalainen ja Grammy-palkittu.
Kuolema.
Hathaway sai useaan otteeseen sairaalahoitoa masennukseen. Hän oli ennättänyt aloittaa uuden albumin äänitykset Roberta Flackin kanssa ennen kuin hänet löydettiin kuolleena Jumeirah Essex Housen edestä Manhattanilla 13. tammikuuta 1979. 
Hathawayn todettiin tehneen itsemurhan hyppäämällä hotellin viidennentoista kerroksen ikkunasta.
Keraaminen magneetti

Keraaminen magneetti on jauhemetallurgisilla menetelmillä valmistettu magneetti, jossa on suuria määriä metallioksideja. Esimerkiksi keraaminen ferriitti on ferrimagneettinen keraaminen materiaali, jossa on rautaoksidia, booria ja bariumia tai strontiuma tai molybdeeniä. 
Keraamisen kestomagneetin magneettivuon tiheys B on noin 0,35 teslaa ja magneettikentän voimakkuus H on noin 30–160 kiloampeerikierrosta metrille (400–2000 oerstedtiä).
Käyttö.
Ferriittimagneetit tuotetaan usein jauheena, josta voidaan sintrata kiinteitä sydämiä. Tekemällä sintraus magneettikentässä säilytetään kiteiden magneettien suuntaus ja saadaan aikaan kestomagneetti. Ferriittisydämiä käytetään elektroniikan keloissa, muuntajissa, sekä solenoideissa ja releissä, joissa ferriitin käyttö pienentää pyörrehäviöitä. Ferriittirenkaita käytetään elektronisissa laitteissa yleisesti suojaamaan kaapeleita sähkömagneettisilta häiriöiltä. Varhaiset tietokonemuistit tallensivat tietoa ferriittirenkaiden remanenssimagnetismiin. Ferriittirengasmuisti koostui joukosta matriisiin asetettuja ferriittirenkaita, joiden läpi kulki luku- ja kirjoitusjohtimia. Kukin rengas saatettiin magnetoida joko myötä- tai vastapäivään ja sisälsi yhden bitin informaatiota. Ferriittijauhetta käytetään magneettinauhojen ja levykkeiden pinnoitusmateriaalina. Yleisesti käytössä olevissa kodinkoneissa ja esimerkiksi kaiuttimissa käytetään juuri ferriittimagneetteja.
Heikki Kilpeläinen

Heikki Juhani Kilpeläinen (s. 1962 Juva) on suomalainen oopperalaulaja, äänialaltaan baritoni. 
Opinnot.
Kilpeläinen opiskeli Lappeenrannan teknillisessä korkeakoulussa tuotantotaloutta ja valmistui diplomi-insinööriksi 1987. Vuodesta 1987 hän opiskeli Sibelius-Akatemian oopperakoulutusohjelmassa, laulunopettajinaan Sauli Tiilikainen ja Tom Krause. Hän osallistui myös lukuisille mestari- ja kesäkursseille. 
Vuonna 1993 hän täydensi opintojaan Sveitsissä Zürichin oopperan oopperastudiossa, mikä avasi hänelle ovet saksalaisiin oopperataloihin. 
Solistiura.
Kilpeläinen lauloi vuosina 1994–1997 Bremenissä ja 1997–2000 Bonnin oopperassa. Vuosina 2000–2009 hän oli Düsseldorfin Deutsche Oper am Rheinin solistikunnassa. Syksystä 2010 lähtien hän on kuulunut Mainzin valtionteatterin solistikuntaan. Kilpeläinen on myös vieraillut useiden saksalaisten kaupunkien oopperoissa, muun muassa Kölnissä, Stuttgartissa, Essenissä ja Hannoverissa sekä Géneven oopperassa Sveitsissä. 
Kilpeläinen on esittänyt noin 50 oopperaroolia. Hän esiintyy myös säännöllisesti solistina orkesteri- ja lied-konserteissa. Hän on esiintynyt Radion sinfoniaorkesterin kanssa Sibeliuksen Kullervo-sinfoniassa ja Brahmsin Ein deutsches Requiemissa ja esittänyt useita Bachin kirkkoteosten sooloja varsinkin Cantores Minores -poikakuoron ja Rheinische Kammerchor Kölnin solistina (Jouluoratorio, Matteus-passio, Johannes-passio, h-mollimessu ja eri kantaatteja).
Laon

Laon on kaupunki Koillis-Ranskassa, lähellä Belgian rajaa. Se on Aisnen departementin pääkaupunki, ja siellä on noin 26 000 asukasta. Kaupunki sijaitsee kukkulaisella seudulla, jolla on ollut strategista merkitystä jo roomalaisajoilta asti. Julius Caesarin aikana sen nimi oli "Alaudanum". Kaupungissa on ollut piispanistuin jo 400-luvulta asti.
Nähtävyyksiä.
Laonin katedraalin säilyneet osat ovat peräisin enimmäkseen 1100- ja 1200-luvuilta. Monia muitakin keskiaikaisia rakennuksia on säilynyt. Kaupungissa on järjestetty kansainvälinen elokuvafestivaali vuodesta 1983 alkaen.
Käpylän liikuntapuisto

Käpylän liikuntapuisto on nimestään huolimatta Pasilan kaupunginosassa Helsingissä, aivan Helsingin Velodromin vieressä sijaitseva urheilupuisto. Alueella on useita jalkapallonurmia, tekonurmia ja hiekkakenttä. Talvisin paikalla on tekojäärata, jääkiekkokaukalo sekä Käpylän Pallon hallinnoima juniorijalkapallohalli. Pääkentän katsojakapasiteetti on 1 000 henkilöä. 
Liikuntapuiston ohi kulkee itäpuolitse Mäkelänkatu ja pohjoispuolitse Koskelantie. Lännessä alue rajoittuu Messukeskuksen tonttiin ja etelässä Helsingin Velodromiin.
Liikuntapuiston historiaa.
Alue on rakennettu vuonna 1915 arkkitehti Eliel Saarisen suunnitelmien mukaan. Vuosina 1926–1977 paikalla toimi Käpylän ravirata, jonka muistona alueesta käytetään edelleenkin nimitystä ”Ravis”. Vuonna 2006 Käpylän Pallo nimesi liikuntapuiston pääkentän epävirallisesti pitkäaikaisen joukkueenjohtaja Max Westerbergin mukaan ”Max Westerberg Areenaksi”.
Kesäkuussa 2010 Käpylän liikuntapuistossa järjestettiin yksipäiväinen Helsinki Live 2010 -musiikkifestivaali, jonka pääesiintyjä oli yhdysvaltalainen Guns N' Roses.
Onkkaala

Onkkaala on Pälkäneen kirkonkylä, joka yhdessä lähikylien kanssa muodostaa Pälkäneen kunnan keskustaajaman. Tilastokeskuksen rajaamissa tilastollisissa taajamissa keskustaajama esiintyy nimellä Onkkaala (aiemmin "Epaala" ja "Pälkäneen kirkonkylä"), ja siellä oli vuoden 2015 lopussa 2 644 asukasta.
Onkkaala sijaitsee Pälkäneveden ja Mallasveden välisellä kannaksella, jonka halki virtaa järviä yhdistävä Kostianvirta. Valtatie 12 kulkee Onkkaalan läpi, mutta Onkkaalan asutus sijaitsee pääosin valtatien 12 länsipuolelle jäävällä alueella. Onkkaalassa sijaitsevat monet Pälkäneen palvelut, kuten kunnanvirasto, terveysasema, linja-autoasema, kirjasto, perusopetuksen koulut, lukio, paloasema, kirkko ja seurakuntatalo. Onkkaalassa toimii asiamiesposti, ja alueen postiosoite on 36600 Pälkäne. Kaupallisiin palveluihin kuuluvat muiden muassa kaksi pankkikonttoria ja Sydän-Hämeen Lehden toimitus. Majoituspalveluita tarjoaa mm. hotelli-liikenneravintola. Asutus on omakotivaltaista, mutta viime vuosikymmeninä on rakennettu myös rivi- ja kerrostaloja.
Historia.
Onkkaalan nimi mainitaan asiakirjoissa ensimmäisen kerran vuonna 1340, jolloin 25:lle silloisen Sääksmäen seurakunnan talonpojalle julistettiin kirkonkirous heidän niskoiteltuaan kymmenysten maksussa. Yksi pannaan julistetuista oli Ye de Oncala, jonka nimen on tulkittu olevan joko Yö tai Yijä.
Onkkaala nousi kirkonkyläksi ilmeisesti vuoteen 1445 mennessä, jolloin Pälkäne mainitaan omana seurakuntanaan. 1400-luvun lopulla rakennettiin Pälkäneen vanha kirkko. Onkkaalan kylä koostui noin kymmenestä maakirjatalosta, joiden rakennukset sijaitsivat ryhmäkylänä nykyisen Alikyläntien–Vanhankirkontien–Pappilantien risteyksen ympäristössä. Tiivis ryhmäkylä säilyi vuoden 1831 tulipaloon asti. Koko kylän tuhonneen palon jälkeen talojen tonttimaat siirrettiin kauemmaksi toisistaan. Vuoden 1539 maakirjasta 1900-luvulle asti säilyneet Onkkaalan kantatilat ovat Anttila, Seppälä, Kyttälä, Mustala, Kankila, Hiissa, Tiililä, Raukola ja Rohola. Vuoden 1604 luonnonmullistuksessa syntyi Onkkaalan halki virtaava Kostianvirta, jonka rannoilla käytiin vuonna 1713 Kostianvirran taistelu. 
Maakaupan vapautumisen myötä 1860-luvulla Onkkaala alkoi kehittyä kaupallisia palveluja tarjoavaksi taajamaksi. Liikerakennuksia nousi vuonna 1839 valmistuneen Pälkäneen uuden kirkon lähistölle. 1900-luvun alkupuolella liikekeskusta laajeni kohti Kostianvirtaa. Toisen maailmansodan jälkeen taaja asutus levisi myös Kostianvirran eteläpuolelle, muun muassa Asevelikylänä tunnetulle alueelle. Rivi- ja kerrostalojen rakentaminen alkoi Onkkaalassa 1960-luvulla. Uusi valtatie 12 valmistui vuonna 1970. Kunnanvirasto ja linja-autoasema liiketiloineen rakennettiin valtatien varteen, jolloin taajaman uusi keskusta alkoi kehittyä.
It’s a Long Way to Tipperary

”It’s a Long Way to Tipperary” on englantilainen varieteelaulu, joka tuli suosituksi ensimmäisessä maailmansodassa. Nimi viittaa irlantilaiseen Tipperaryn kaupunkiin.
Marssin kirjoittivat Jack Judge ja Harry Williams (Henry James Williams) vuonna 1912. Sen tekivät kuuluisaksi irlantilaisrykmentti Connaught Rangersin sotilaat, kun he marssivat Boulognen läpi 3. elokuuta 1914. Tapahtuman todisti "Daily Mailin" kirjeenvaihtaja George Curnock, joka raportoi siitä kaksi viikkoa myöhemmin. Kappaleen suosio kasvoi myös muun brittiarmeijan keskuudessa. 
Suomalaisen version kappaleesta sanoitti Aune Ala-Tuuhonen nimellä ”Pitkä matka on Tippavaaraan”. Oke Tuuri esitti laulun Tippavaaran isännän roolihahmossa radiohupailussa "Kankkulan kaivolla" ja lauloi sen myös levylle Kullervo Linnan Humppa-Veikkojen solistina vuonna 1961.
Myöhemmin ”It’s a Long Way to Tipperary” on tullut tunnetuksi elokuvasta "Sukellusvene U-96" (1981).
Strong Arm of the Law

Strong Arm of the Law on heavy metal -yhtye Saxonin kolmas studioalbumi, joka julkaistiin seitsemän kuukautta "Wheels of Steel" -albumin jälkeen 14. marraskuuta vuonna 1980. Se saavutti Britannian albumilistalla yhdennentoista sijan.
Kappale ”Dallas 1 PM” kertoo John F. Kennedyn salamurhasta.
Kappaleet.
Kaikki kappaleet: Byford/Quinn/Oliver/Dawson/Gill.
Henri-Chapellen sotilashautausmaa

Henri-Chapellen sotilashautausmaa on Henri-Chapellen kylässä Belgiassa sijaitseva toisessa maailmansodassa kaatuneiden amerikkalaisten sotilaiden hautausmaa.
Henri-Chapelle sijaitsee noin 40 kilometriä Malmedysta pohjoiseen. Se perustettiin aluksi väliaikaiseksi hautausmaaksi lähinnä Ardennien taistelussa kaatuneille amerikkalaissotilaille. Osa ruumiista siirrettiin omaisten tahdosta takaisin Yhdysvaltoihin sodan päättymisen jälkeen. Hautausmaasta tehtiin sodan jälkeen pysyvä hautausmaa lähes 8 000 vainajalle.
Muun muassa 21 Malmedyn verilöylyssä teloitettua amerikkalaista lepää vielä nykyisin Henri-Chapellessa.
Denim and Leather

Denim and Leather on heavy metal -yhtye Saxonin 5. lokakuuta vuonna 1981 julkaistu neljäs studioalbumi. Se saavutti yhdeksännen sijan Britannian albumilistalla.
Feira de Santana

Feira de Santana [-ta:´-], on kaupunki Brasiliassa Bahian osavaltiossa.
Vuonna 2000 kaupungissa asui 481 000 asukasta. Se on sisämaan tärkeä kauppakeskus, jossa järjestetään vuosittain karjamarkkinat. Feira de Santanassa on myös maataloustuotteiden jalostusta.
Juiz de Fora

Juiz de Fora [zuiz - fo:-] on kaupunki Brasiliassa, Minas Geraisin osavaltiossa.
Kaupunki tunnettiin aikaisemmin nimellä "Paraibuna". Se sijaitsee Paraibunajoen laaksossa. Vuonna 2000 Juiz de Forassa asui 456 000 asukasta. Kaupunki on teollisuuskaupunki ja maatalousalueen kauppakeskus. Siellä on kutomoja sekä riisin, banaanin, sokeriruokon, kahvin ja karjan kauppaa. Juiz de Forassa on myös yliopisto ja lentoasema.
Joinville

Joinville [dzoinvili´], myös Joinvile, on kaupunki Brasiliassa Santa Catarinan osavaltiossa. Siellä on noin 616 000 asukasta.
Joinvillen perustivat saksalaiset siirtolaiset vuonna 1851. Kaupunki sijaitsee 130 kilometriä Florianópolisista pohjoiseen. Asukasluku on kasvanut 2000-luvulla nopeasti; vuonna 2000 asukkaita oli vasta 429 000. Joinville on teollisuuskaupunki. Siellä on rauta-, teräs- ja elintarviketeollisuutta. Kaupungissa on São Francisco do Sulin satama.
Joinvillen seudulle istutettiin metsää kanadalaisten tuella 1970-luvun lopulla puutavaran ja selluloosan saamiseksi karnaubapalmuista, männystä ja eukalyptuksesta. Turistinähtävyyksiin kuuluvat arkeologinen museo ja katedraali sekä suuri jalkapallostadion.
Santos (kaupunki)

Santos on satamakaupunki Atlantin valtameren rannikolla São Paulon osavaltiossa, Brasiliassa.
Santos on perustettu vuonna 1543. Se sijaitsee 60 kilometriä São Paulon kaupungista kaakkoon. Vuonna 1996 siellä asui 412 000 ihmistä. Santos on maailman suurin kahvin vientisatama ja puolet koko Brasilian ulkomaankaupasta kulkee sen kautta. Se on myös matkailukeskus, jossa on kaksi lentoasemaa.
Shades 1968–1998

Shades 1968-1998 on Deep Purplen vuonna 1999 julkaisema neljän CD:n boksi yhtyeen 30-vuotisjuhlan kunniaksi. Se sisältää materiaalia yhtyeen virallisilta albumeilta ja myös harvinaisempia versioita ja kappaleita.
Moulins

Moulins tai Moulins-sur-Allier on kunta Ranskan keskiosassa. Se on Allier'n departementin pääkaupunki. Vuonna 2014 Moulinsissa asui 19 762 asukasta.
Ennen Ranskan vallankumousta Moulins oli Bourbonin herttuan hallintokaupunki ja koko Bourbonnaisin pääkaupunki.
Šulgi

Šulgi oli vanhalla ajalla Uus-Sumerin merkittävin kuningas, joka nousi valtaistuimelle isänsä Ur-Nammun kuoleman jälkeen. Šulgi hallitsi
lyhyen kronologian mukaan vuosina 2047–1999 eaa., yhteensä 48 vuotta. Auringonpimennyksen mukaan Šulgi olisi hallinnut 2161–2113 eaa. Šulgin hallintokausi osuu uussumerialaisen renessanssiin, akkadilaishallinnon jälkeiseen aikaan. Šulgia palvottiin jumalana jo hänen eläessään. Šulgi soti isänsä kuoleman jälkeen gutilaisia vastaan.
Šulgin aikana valtio omisti koko liike-elämää temppelin avulla, ja maa oli todellinen byrokraattisten virkamiesten paratiisi päätellen säilyneistä savitauluista.
Šulgi teki sotaretkiä muun muassa Karhariin, Simurrumiin ja Lullubumiin, Urbilumiin, Kimshiin ja Hurtiin, jotka lienevät sijainneen Iranin vuorilla. Šulgi eteni myös Anšaniin Elamiin.
Ur-Nammun seuraaja Šulgi keskitti ja yhtenäisti maata. Valtaan Šulgi nousi nuorena, kun hänen isänsä kuoli taistelussa gutilaisia vastaan. Šulgi kosti tämän lähettämällä nuorena, ehkä vielä kruununprinssinä rangaistusretkikuntia gutilaisten maahan. Šulgin ensimmäiset 20 hallitusvuotta sujuivat melko rauhallisesti, maa sai liittolaisia naimakaupoin.
Hänelle kirjoitettiin monia ylistysrunoja, ja hän julisti 20. hallitusvuonnaan itsensä jumalaksi. Hallituskautensa puolivälissä Šulgin taktiikka muuttui, hän loi armeijan, yhtenäisen hallinnon, talousjärjestelmän ja uudisti kalenterin ja perusti suuria teollisuuskeskuksia työskentelemään suoraan kruunulle. Sotia käytiin luultavasti eniten kurdialueen eteläosissa.
Joidenkin kirjoitusten mukaan Šulgi hoiti jotkut rituaalit huonosti ja varasti Babylonin Esagilan temppelin omaisuuden. Myöhään hallitusaikanaan Šulgi laajensi valtakuntaansa, muttei kyennyt valtaamaan vuoristolaisten heimoja, ja rakennutti muurin maan suojaksi. Hän kunnostutti, parannutti ja rakennutti tieverkkoa jonka varrelle rakennutti lepotaloja, eräänlaisia majataloja. Ur-Nammun lakia pidetään vaihtoehtoisesti Šulgin laatimana. Šulgi päätti Urin zikkuratin eli rakennustyöt, jotka hänen isänsä Ur-Nammu aloitti. Tämä porraspyramidi oli pohjaltaan 62×43 metriä, ja korkeus 20 metriä. Pyramidin sisusta oli auringosta kuivettuja savitiiliä ja pinta säänkestävää poltettua tiiltä.
Šulgi laajensi Urin palatsia. Jumalaksi eläessään julistettua Šulgia alettiin palvoa jumalanpalvelusmenoin ja hänelle rakennettiin oma temppeli. Šulgi rakennutti isänsä tavoin itselleen valtavan hautakammion. Šulgin pojan Amar-Sinin ja Shu-Silin hallitessa maa kukoisti yhä.
Parhaan miessivuosan Jussi

Parhaan miessivuosan Jussi oli yksi Filmiauran jakamista Jussi-palkinnoista vuosina 1944–2022.
Parhaan miessivuosan Jussia on jaettu vuosina 1944–1965 ja uudelleen vuodesta 1981 alkaen. Vuosina 1966–1981 sekä eräinä muina yksittäisinä vuosina ei jaettu erillisiä pää- ja sivuosa-Jusseja vaan ainoastaan parhaan miesnäyttelijän Jusseja. Nämä on listattu artikkelissa Parhaan miespääosan Jussi-palkinto. 
Keväällä 2022 Filmiauran hallitus ilmoitti, että sukupuoliperusteisista näyttelijäpalkinnoista luovutaan 2023. Jatkossa jaetaan parhaan pääosan ja parhaan sivuosan Jussit sekä parhaan näyttelijätulokkaan ja valkokankaan valopilkun Jussit.
Jukka Raitanen

Jukka Ensio Raitanen (21. helmikuuta 1947 Sippola – 20. elokuuta 2019 Lappeenranta) oli suomalainen laulaja, säveltäjä ja sanoittaja. Hänen ensimmäinen sävellyksensä ”Vangin toive” syntyi Konnunsuon vankilassa, jonne Raitanen oli joutunut maksuvälinepetosten vuoksi. Raitasen vankinumero oli 138/68, jonka hän taiteili myöhemmin keikkajulisteeseensa kirjoittamalla kiitoskirjeen kaverilleen. Kun toimittaja Hannu Karpo teki ohjelmaa vankilassa, Raitanen pääsi esittämään laulunsa televisioon. Hän on kertonut kuulleensa vankilassa hyräilyä, johon kappaleen sävellys perustuu. Kappaleen tekijästä käytiin keskustelua, mutta sen sävellys pysyi kuitenkin Raitasen nimissä.
Vuonna 1976 ilmestyi Jukka Raitasen ensimmäinen albumi "Vangin toive", jota myytiin 50 000 kappaletta. Tällöin Kari Kuuva alkoi tehdä Raitaselle kappaleita, ja seuraava levy "Vapaa oon" myi kultaa. Raitanen jatkoi musiikkiuraansa vuoden 2008 juhannukseen asti, muttei uransa myöhempinä vuosina enää saavuttanut alkuvuosia vastaava menestystä.
Ennen laulajan uraansa Raitanen työskenteli nosturinkuljettajana. Raitanen oli viidesti avioliitossa, mutta eli viimeiset vuotensa yksin. Raitanen asui Lappeenrannan Lauritsalassa, mutta hetken myös Juankosken entisellä Hirvisaaren koululla. Raitanen keikkaili viimeisinä vuosinaan vain harvoin, ja käytti tällöin säestäjinään duo Walmaa, jossa soittivat Matti Sarinko ja Mika "Waltsu" Wallius. Raitasen seinänaapurina asunut sisar Eila Loikkanen löysi veljensä kuolleena tämän kodista 20. elokuuta 2019. Loikkanen kertoi Ylelle veljensä kärsineen useista sairauksista.
Huy

Huy () on Liègen maakunnassa Valloniassa sijaitseva Belgian kunta. Sen asukasluku on 21 354 (1. tammikuuta 2014). Huy sijaitsee Maasjoen () varrella ja siitä risteävän pienen Hoyouxjoen suulla.
Huyn ensimmäinen asutusyhteisö muodostui roomalaisen linnakkeen ympärille rakentuneesta kylästä. Huy on mainittu nimellään ensimmäisen kerran 600-luvulta peräisin olevassa testamentissa. 
Huyhin kuuluvat myös entiset kunnat Ben-Ahin ja Tihange.
Kämppäemännän käsikirja

Kämppäemännän käsikirja on Metsätyöhuolto ry:n vuonna 1948 julkaisema opas, joka on esipuheen mukaan tarkoitettu "kurssitoiminnan helpottamiseksi ja kämpillä tapahtuvan ruoanvalmistuksen tehostamiseksi".
Kirjan laati Metsätyöhuolto ry:n työntekijä, talousopettaja Lea Juvonen ja sisällön tarkasti maisteri Martta Rosenberg.
140-sivuinen kirja sisältää yhdeksän lukua. Niistä kolme ensimmäistä on laajoja, ilmeisesti kurssien "oppiaineita" vastaavia. Loput kuusi lukua ovat tiiviimpiä. Kirjan luvut ovat:
Alkulauseen kirjoittaja Toivo Koskelo kertoo vuonna 1940 tekemistään havainnoista, joissa tiivistyy kirjan henki:
Tämä huomio johti kurssitoimintaan, ja sen tarpeet puolestaan osaltaan synnyttivät "Kämppäemännän käsikirjan".
Kirjan sävy on voimakkaan ohjeistava ja huudahteleva, vaatimattomuutta korostava, ja sen ote aiheeseen on konkreettinen, kuten seuraava esimerkki osoittaa:
Nykyajan lukijalle kirja tarjoaa näkymän sodanjälkeisen Suomen metsätyömaiden ja -kämppien olosuhteisiin. Kirjasta on otettu näköispainos Suomen uittoperinneyhdistyksen aloitteesta.
The James Gang

James Gang oli 1960- ja 1970-lukujen taitteessa toiminut yhdysvaltalainen rockyhtye, joka luetaan hard rockin ja heavy metalin varhaisten edustajien joukkoon. Yhtye perustettiin Clevelandissa 1966. Yhtyeessä soittivat tunnetut kitaristit Joe Walsh (myöhemmin The Eaglesin jäsen) ja Tommy Bolin. Yhtyeen tunnetuin levy lienee "James Gang Rides Again" (1970).
Anaalihelmet

Anaalihelmet on seksiväline, joka koostuu toisiinsa peräkkäin kiinnitetyistä pienistä palloista. Ne asetetaan anuksen kautta peräsuoleen ja poistetaan sieltä halutulla nopeudella. Helmet hierovat peräsuolen seinämiä, mikä tuottaa hyvänolon tunnetta.
Anaalihelmet ovat usein muovia, kumia tai silikonia, ja niiden päässä on lenkki. Lenkki helpottaa helmien poistamista ja se myös estää niiden uppoutumisen kokonaan peräsuoleen. Helmiä on saatavilla erikokoisia riippuen halutusta vaikutuksesta.
Tristan Taormino suosittelee kirjassaan "The Ultimate Guide to Anal Sex for Women" anaalihelmijohdannaista seksivälinettä, joka koostuu kokonaan silikonista. Silikonihelmien käyttö on yleensä helpompaa kuin muovisten, sillä niissä ei ole erillisiä kiinnikkeitä ja ne on helppo sterilisoida kuumassa vedessä.
Jackie Chan seikkailee

Jackie Chan seikkailee () on John Rogersin luoma ja Warner Brothersin tuottama neljä kertaa Daytime Emmy -ehdokkuuden saanut piirrossarja, jota valmistettiin vuosien 2000–2005 aikana yhteensä 95 jaksoa. Suomessa sarjaa on esitetty Nelosella suomeksi tekstitettynä. Sarjan nimiroolissa Jackie Chania esittää oikea näyttelijä Jackie Chan ja tämän piirroshahmon ääninäyttelijänä toimii James Sie.
Juoni.
Sarjassa seurattiin Jackie Chanin kuvitteellisia seikkailuja, kun tämä arkeologi ja itämaisten taistelulajien taitaja sekä salainen agentti pelastaa maailman pahuudelta yhdessä siskontyttärensä Jaden sekä setänsä ja kapteeni Blackin kanssa. Hän asuu San Franciscossa Kaliforniassa, jossa sijaitsee myös hänen setänsä antiikkikauppa. Ensimmäisellä kaudella Chan jahtaa kahtatoista talismaania, jotka ovat joutumassa vääriin käsiin. Myöhemmillä kausilla keskitytään talismaanien voimiin.
Parhaan ohjauksen Jussi

Parhaan ohjauksen Jussi on yksi Jussi-palkinnoista, joita Filmiaura ry. jakaa vuosittain suomalaisille elokuville. 
Eniten parhaan ohjaajan Jussi-palkintoja, kuusi kappaletta, on voittanut Mikko Niskanen. Niskanen on myös eniten Jusseja lyhyimmän ajan sisällä kerännyt henkilö: hän sai vuosina 1962–1967 neljä Jussia parhaasta ohjauksesta ja yhden Jussin parhaasta miespääosasta. Viisi parhaan ohjauksen palkintoa on voittanut Aki Kaurismäki. Neljä parhaan ohjaajan Jussia ovat voittaneet Risto Jarva, Matti Kassila ja Rauni Mollberg, kolme Edvin Laine, Markku Pölönen, Olli Saarela ja Valentin Vaala. Kaksi parhaan ohjaajan Jussia voittaneita ohjaajia on jo kymmenen. 
Edvin Laine ja Rauni Mollberg ovat saaneet parhaan ohjaajan Jussit saman teoksen, Väinö Linnan "Tuntemattoman sotilaan", filmatisoinneista. 
Useamman palkinnon voittaneet henkilöt.
Aki Kaurismäki
Harjamäki

Harjamäki on asuin- ja teollisuusalue Siilinjärvellä, noin 2-3 kilometriä keskustan länsipuolella.
Vuosina 1926–1997 Harjamäessä toimi Siilinjärven piirimielisairaala (myöhemmin Harjamäen sairaala). Nykyään entisellä sairaala-alueella on Harjamäen sairaalamuseo, yksi Suomen suurimmista päiväkodeista sekä pienteollisuutta. Harjamäellä sijaitsee myös Innocumin teollisuusalue.
Harjamäkeen valmistui syksyksi 2014 uusi Hamulan koulu vuosiluokille 1–6, joka korvasi homehtuneen koulurakennuksen Hamulassa.
Ranskan keskiylänkö

Ranskan keskiylänkö () on ylänköalue Etelä-Ranskan keskiosassa. Keskiylänkö on syntynyt vulkaanisen toiminnan tuloksena, ja siihen kuuluu useita sammuneita tulivuoria, jotka ovat jo kuluneet matalammiksi. Keskiylänköä erottaa Alpeista syvä ja laaja Rhône-joen laakso.
Ylängön korkeimmat huiput jäävät hiukan 1 900 metrin alapuolelle. 
Keskiylängöllä on kaksi Ranskan suuraluetta kokonaan: Auvergne ja Limousin. Kolme aluetta ulottuu osittain keskiylängölle: Languedoc-Roussillon, Midi-Pyrénées ja Rhône-Alpes. Nämä jakaantuvat edelleen kahteentoista departementtiin. Suurimmat kaupungit ovat Clermont-Ferrand ja Saint-Étienne. Yleiskuvaltaan ylänköalue on harvaan asuttua maaseutua.
Repola–Tervajoki

Repola (virallisesti Repola–Tervajoki, erotukseksi Repola–Lyykylän kylästä Viipurin maalaiskunnan pohjoisosassa) oli kylä Viipurin maalaiskunnassa Suomen Neuvostoliitolle luovuttamalla alueella. Repolan kylä sijaitsi Viipurinlahden länsirannalla. Kylä muodosti muusta Viipurin maalaiskunnasta erillisen alueen, josta sen erotti mantereen puolella kapea Vahvialan kuntaan kuulunut vyöhyke ja merellä Viipurin kaupunkiin kuulunut Uuraan ulkosatama-alue. Vahvialan ja Viipurin lisäksi kylä rajoittui lännessä Säkkijärven kuntaan. Kylään kuului myös muutamia saaria Viipurinlahdesta, joista suurin on Pukkisaari. Repolan naapurikyliä olivat Tervajoki Vahvialan puolella ja Nisalahti ja Iivanala Säkkijärven puolella. Nykyisin Repolan alueella ei ole asutusta. 
Repola–Tervajoen kylässä oli 195 asukasta vuonna 1937. Samana vuonna kylässä oli 208 ha metsää, 68 ha peltoa ja 3 ha niittyä.
Kansakoulu.
Repola oli kuulunut Tervajoen koulupiiriin, mutta kun Vahvialan kunta muodostettiin, jäi Tervajoen koulu Vahvialan kunnan alueelle. Samalla kun Vahviala muodostettiin Repola jäi eristyksiin muusta Viipurin maalaiskunnasta. Viipurin maalaiskunta ja Säkkijärven kunta perustivat yhteisen Loirinlahden koulupiirin vuonna 1929, johon tulivat kuulumaan Repola–Tervajoen kylä Viipurin maalaiskunnasta ja Iivanalan kylä Säkkijärveltä. Loirilahden tiilinen koulurakennus valmistui vuonna 1933. Vuonna 1939 koulussa oli kolme opettajaa ja 40 oppilasta.
Historia.
Talvisodan päättäneessä Moskovan rauhassa Repola luovutettiin Neuvostoliitolle. Kylän väestö oli evakuoitu jo sodan aikana muualle Suomeen. Jatkosodassa alue vallattiin takaisin vuonna 1941 ja väestö pääsi palaamaan koteihinsa. Uusi evakuointi oli kuitenkin edessä 1944.
Hamula

Hamula on kylä Siilinjärvellä. Se sijaitsee Maaningantien varrella noin kuuden kilometrin päässä Siilinjärven keskustasta länteen. Hamulassa on pari hevostallia. 
Kylässä toimi Hamulan koulu. Vanhassa koulurakennuksessa kärsittiin homeongelmista, joiden vuoksi se purettiin ja Harjamäelle rakennettiin uusi koulu, joka valmistui syksyksi 2014. 
Hamulassa on hyvät ulkoilumahdollisuudet niin lenkkeilyyn kuin hiihtämiseenkin. Kylässä on myös tunnettu motocross-rata. 
Hamulassa on myös Ystävyyden maja, jossa voi järjestää hääjuhlia ja muita tapahtumia. Muun muassa Eppu Normaali on esiintynyt Ystävyyden majalla.
T. T. Purontaka

T. T. Purontaka (oik. Veli Tapani Purontaka, s. 19. huhtikuuta 1962 Toholampi) on suomalainen iskelmälaulaja ja soittaja, joka pääsi vuonna 1990 Topi Sorsakosken yhtyeeseen basistiksi. Soolouransa Purontaka aloitti vuonna 1994.
T. T. Purontaka alkoi kouluvuosinaan tuntea vetoa hengelliseen musiikkiin, sai yksityistä laulunopetusta luokanopettajaltaan ja esiintyi erilaisissa seurakunnan tilaisuuksissa kotipaikkakunnallaan. Teinivuosinaan hän innostui punkista, jolloin hän ihaili muun muassa Sex Pistols- ja Hurriganes-yhtyeitä. Vuonna 1977 hän kokosi oman yhtyeensä, jossa hän itse soitti bassoa. Ennen päätoimiseksi muusikoksi ryhtymistään Purontaka työskenteli meijerissä.
Iskelmämusiikin pariin Purontaka siirtyi 1980-luvun alkuvuosina. Vuonna 1985 hän ryhtyi paikallisen tanssiyhtyeen laulavaksi basistiksi, ja vuonna 1986 hän julkaisi omakustanteena ensimmäisen levytyksensä "Orpo sydän". Neljän vuoden kauttaan Topi Sorsakosken yhtyeessä Purontaka on sittemmin pitänyt lavakeikkailun korkeakoulunaan. Hänen ensimmäinen oma hittinsä oli vuonna 1995 levytetty ralli "Tähtitaivas, tähtisilmät""."
2000-luvulla Purontaka on esiintynyt noin 150–180 keikan vuosivauhdilla, ja vankinta hänen suosionsa on ollut hänen kotimaakunnassaan Keski-Pohjanmaalla.
Jon Schaffer

Jon Ryan Schaffer (s. 15. maaliskuuta 1968 Franklin, Indiana) on heavy metal -yhtye Iced Earthin kitaristi ja lauluntekijä. Hän on yhtyeen perustaja ja ainoa jäljellä oleva alkuperäinen jäsen.
Schaffer perusti vuonna 1985 power-thrash metal-yhtye Purgatoryn, jonka nimeksi vakiintui myöhemmin Iced Earth. Schaffer on yhtyeen ainoa alkuperäinen jäsen ja ainoa, joka soittaa sen kaikilla levyillä. Hän on tehnyt lähes kaikki yhtyeen kappaleet itse. Schafferilla on myös sivuprojekti Demons &amp; Wizards Blind Guardian -yhtyeen vokalistin Hansi Kürschin kanssa.
Vuonna 2021 Schaffer nousi otsikoihin, sillä hän oli yksi Yhdysvaltain kongressitalon valtaukseen osallistuneista henkilöistä. Yhdysvaltain presidentinvaalit 2020 hävinneen presidentti Donald Trumpin kannattajat tunkeutuivat väkivalloin kongressirakennukseen 6. tammikuuta vaatien vaalituloksen hylkäystä ja Trumpille jatkokautta. Kongressiin tunkeutumisesta on mahdollista saada jopa 20 vuoden vankeustuomio. Schaffer oli pukeutunut valtauksen aikana äärioikeistolaisen Oath Keepers -liikkeen lippalakkiin.
Schaffer sai vuonna vuonna 2005 vaimonsa Wendyn kanssa ensimmäisen lapsensa.
Mutualismi (biologia)

Yhteistoiminnalla eli mutualismilla tarkoitetaan biologiassa kahden osapuolen välistä fysiologista suhdetta, joka on kummallekin myönteinen.
Mutualismi ja symbioosi tarkoittavat useissa biologisissa yhteyksissä samaa asiaa. Symbioosi käsitetään yleensä kuitenkin mutualismia laajemmaksi suhteeksi, mutualismin ollessa yksi symbioosin tyyppi. Laajemmassa merkityksessään symbioosi tarkoittaa siis yleistä yksilöiden välistä vuorovaikutusta, jolloin se käsittää myös muun muassa loisinnan (+,-). Tällöin mutualismi on molemmille osapuolille myönteinen symbioosi (+,+).
Digne-les-Bains

Digne-les-Bains () tai pelkkä Digne on kaupunki Kaakkois-Ranskassa, Alpes-de-Haute-Provencen departementissa. Digne-les-Bains on myös departementin pääkaupunki. Vuonna 2021 siellä oli 17 192 asukasta ja väestöntiheys oli 147 as./km2. Kaupungin pinta-ala on 117,1 neliökilometriä. Digne-les-Bains on laventelijalostuksen ja -kaupan keskus.
Kaupungissa järjestetään vuosittain laventelin sadonkorjuujuhlat. Siellä on myös kuumia lähteitä ja niiden ympärille rakennettuja kylpylöitä.
Victor Hugon romaani "Kurjat" alkaa Dignessä.
Historia.
Bléonejoen varrella sijaitsi roomalaisten "Dinia"-nimellä tuntema bledoneiden heimon pääpaikka. Sen tarkkaa sijaintia ei kuitenkaan tiedetä. Carhaisilta ajoilta ei ole säilynyt myöskään roomalaisia tai kristillisiä jäänteitä, vaikkakin tiedetään että 300-luvulla kaupunki sai piispanistuimen. Varhaisissa asiakirjoissa viitataan kahteen erilliseen kaupunkiin, joista toinen oli laaksossa ja toinen vuorenrinteellä. Piispan istuin sijaitsi luultavasti vuorella. 1200-luvulla kaupungin väestö ja piispa riitaantuivat ja vuonna 1385 sinne perustettiin konsulihallinto. Vuonna 1437 alakaupungissa sijainnut tori siirtyi rinteelle ja alakaupunki hylättiin lopulta kokonaan uskonsotien seurauksena. Se asutettiin uudelleen vasta 1600-luvulla ja silloinkin vain osittain sen kaakkoisosaan. Vuonna 1629 kaupungin asukasluku romahti ruton tuhojen takia. Toisessa maailmansodassa se kärsi tuhoja 16. elokuuta 1944 tapahtuneessa pommituksessa.
Bellevaux-Ligneuville

Bellevaux-Ligneuville on kylä, joka kuuluu Malmedyn kaupunkiin Belgiassa.
Preussin vallan alaisuudessa Ligneuvillen nimi oli Engelsdorf. Amelin laakson puhtaiden jokien ja kalaviljelyn ansiosta alue kutsuu itseään "Taimen-pääkaupungiksi".